Document ID: 32011D0881

DECIZIA DE PUNERE ÎN APLICARE A COMISIEI
din 21 decembrie 2011
privind adoptarea unei decizii de finanțare pentru sprijinirea studiilor voluntare privind supravegherea pierderilor de roiuri de albine
[notificată cu numărul C(2011) 9597]
(2011/881/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolele 22-24,
având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 75 alineatul (2),
având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (3) (denumit în continuare „normele de aplicare”), în special articolul 90,
întrucât:
(1)
Decizia 2009/470/CE stabilește procedurile care reglementează contribuția financiară comunitară privind anumite cheltuieli în domeniul veterinar.
(2)
În special, conform articolului 22 din Decizia 2009/470/CE, Comunitatea poate să întreprindă sau să ajute statele membre să întreprindă acțiunile tehnice și științifice necesare pentru dezvoltarea legislației veterinare comunitare.
(3)
Comunicarea Comisiei către Parlamentul European și Consiliu privind sănătatea albinelor (4) oferă o imagine de ansamblu asupra acțiunilor Comisiei deja întreprinse și aflate în derulare în ceea ce privește sănătatea albinelor în UE. Principalul aspect abordat în comunicare este mortalitatea albinelor. Astfel de cazuri de mortalitate au fost raportate în mai multe țări din lume precum și în UE.
(4)
În 2009, proiectul EFSA „Mortalitatea și supravegherea albinelor în Europa” a concluzionat că sistemele de supraveghere în UE sunt, în general, slabe și că există o lipsă de date la nivelul statelor membre și o lipsă de date comparabile la nivelul UE.
(5)
Principalele acțiuni propuse de Comisie au fost desemnarea unui laborator UE de referință în domeniul sănătății albinelor (LRUE), cât și lansarea de studii privind supravegherea pierderilor de roiuri de albine sprijinite, în ceea ce privește aspectele tehnice, de LRUE și cofinanțate de Comisie.
(6)
Primul pas a fost deja finalizat prin numirea LRUE pentru sănătatea albinelor prin Regulamentul (UE) nr. 87/2011 al Comisiei (5) și acesta este operațional de la 1 aprilie 2011. (ANSES - Sophia Antipolis - FR).
(7)
La cererea Comisiei, LRUE pentru sănătatea albinelor a redactat un document tehnic „O bază pentru un proiect pilot de supraveghere privind pierderile de roiuri de albine” (disponibil la adresa http://ec.europa.eu/food/animal/liveanimals/bees/bee_health_en.htm) care oferă orientări statelor membre pentru a elabora studiile lor de supraveghere.
(8)
Pentru a îmbunătăți disponibilitatea datelor privind sănătatea albinelor, este adecvat să se asiste și să se sprijine anumite studii de supraveghere din statele membre privind pierderile de albine.
(9)
Statele membre au fost invitate să prezinte Comisiei propriile studii de supraveghere bazate pe documentul tehnic al LRUE pentru sănătatea albinelor până la 30 septembrie 2011.
(10)
20 de state membre au trimis propunerile lor pentru studii de supraveghere. Aceste propuneri sunt evaluate din punct de vedere tehnic și financiar, pentru a evalua conformitatea lor cu documentul tehnic „O bază pentru un proiect pilot de supraveghere privind pierderile de roiuri de albine”. După procesul de evaluare și selecție, rata de cofinanțare, care nu va depăși 70 %, și valoarea contribuției individuale pentru fiecare stat membru se vor stabili printr-o decizie ulterioară a Comisiei.
(11)
Studiile de supraveghere trebuie să includă controale ale stupinelor în perioada anterioară iernii urmate de o vizită efectuată după iarnă. Se planifică o altă vizită în timpul verii. Prin urmare, în funcție de structura programelor din statele membre, prima vizită se estimează să fie efectuată înainte de iarna anului 2012, iar a doua se estimează să fie desfășurată în anul următor. Din acest motiv, este oportun să se ia în considerare perioada de aplicare a prezentei decizii începând de la 1 ianuarie 2012 până la 30 iunie 2013.
(12)
Este adecvat să se prevadă o finanțare din partea Uniunii pentru studii prin alocarea sumei de 3 750 000 EUR.
(13)
Prezenta decizie constituie o decizie de finanțare în sensul articolului 75 alineatul (2) din Regulamentul (CE, Euratom) nr. 1605/2002 și al articolului 90 din Regulamentul (CE, Euratom) nr. 2342/2002 al Comisiei.
(14)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Contribuția Uniunii Europene pentru punerea în aplicare a măsurilor referitoare la studiile privind supravegherea pierderilor de roiuri de albine este stabilită la 3 750 000 EUR. Contribuția se aplică în perioada 1 ianuarie 2012-30 iunie 2013.
(2) Contribuția la care se face referire în alineatul (1), pentru o valoare maximă de 70 %, este limitată la costurile legate de:
(i)
efectuarea testelor de laborator; și
(ii)
personalul alocat în mod specific pentru:
-
efectuarea eșantionării; și
-
monitorizarea stării de sănătate a stupinelor și a roiurilor de albine.
Articolul 2
Prezenta decizie se adresează statelor membre.
Adoptată la Bruxelles, 21 decembrie 2011.

Labels: 7
15
6